b'\n_START_ARTICLE_\nJosep Mompou i Dencausse\n_START_SECTION_\nBiografia\n_START_PARAGRAPH_\nFou fill de Frederic Mompou i Monmany (1856-1908), de Ginestar, i de Josefina Dencausse i Caminal (1868-1953), de Barcelona. Fou el segon fill del matrimoni i tamb\xc3\xa9 el segon amb el nom de Josep. El primer, Josep Joan Modest, havia mort el 8 de gener de 1887 als 13 mesos d\'edat, havent-hi nascut el 21 d\'octubre de 1886 segons l\'Arxiu Capitular de Barcelona o el 26 d\'octubre del mateix any segons el Registre de Naixements de l\'Ajuntament de Barcelona. El seg\xc3\xbcent, tercer i \xc3\xbaltim, fill del matrimoni va ser el m\xc3\xbasic pianista i compositor Frederic Mompou._NEWLINE_Expos\xc3\xa0 individualment per primera vegada el 1908 a les Galeries Dalmau de Barcelona. Aleshores, per\xc3\xb2 es dedicava a un tipus de dibuix sat\xc3\xadric de car\xc3\xa0cter decadentista, que tamb\xc3\xa9 practic\xc3\xa0 a la revista "Papitu"._NEWLINE_Dedicat als negocis familiars -una important foneria de campanes-, per\xc3\xb2 tamb\xc3\xa9 a operacions comercials internacionals, viatj\xc3\xa0 per tota Europa occidental i oriental i afavor\xc3\xad el desenvolupament de la carrera musical del seu germ\xc3\xa0 petit Frederic. A partir de 1917 intensific\xc3\xa0 la seva obra art\xc3\xadstica._NEWLINE_Pertanyent a la generaci\xc3\xb3 catalana del 1917, que super\xc3\xa0 conscientment el Noucentisme, esdevingu\xc3\xa9 un pintor molt sint\xc3\xa8tic, refinat i d\'un color arrelat a l\'est\xc3\xa8tica fauve, vinculada a l\'afrancesament dels seus or\xc3\xadgens familiars i del seu estil. Va fer nombroses exposicions individuals i col\xc2\xb7lectives, i en el decenni dels vint i dels trenta mantingu\xc3\xa9 un taller a Par\xc3\xads, ciutat on va exposar repetidament, presentat, entre altres per Waldemar George, mentre a Barcelona era representat per la Sala Par\xc3\xa9s. L\'estat franc\xc3\xa8s li adquir\xc3\xad obra -exhibida al Mus\xc3\xa9e de Castres- i el Toledo Museum of Art (Ohio), tamb\xc3\xa9, ja que particip\xc3\xa0 en diverses exposicions als Estats Units._NEWLINE_De la seva obra destaquen paisatges de la Costa Brava, de Mallorca, de Par\xc3\xads o de Normandia, interiors, natures mortes i figures. Per les seves dimensions i el seu car\xc3\xa0cter emblem\xc3\xa0tic dels "feli\xc3\xa7os vint" cal remarcar el seu gran oli Dancing (1929, Madrid, Museo Nacional Centro de Arte Reina Sof\xc3\xada)._NEWLINE_Una greu malaltia que desemboc\xc3\xa0 en l\'extirpaci\xc3\xb3 d\'un pulm\xc3\xb3 interromp\xc3\xa9 la seva carrera el 1934, que no pogu\xc3\xa9 reprendre del tot fins als primers anys quaranta, despr\xc3\xa9s de passar la Guerra Civil en un sanatori su\xc3\xads. En la postguerra, tanmateix, retrob\xc3\xa0 la seva l\xc3\xadnia i d\'aleshores daten alguns dels seus olis m\xc3\xa9s destacats.'